1.Johdanto

Neuvoston asetuksessa (EY) N:o 2007/2004 , jolla perustettiin Euroopan raja- ja merivartiovirasto, jäljempänä ’virasto’, josta käytetään yleisesti nimitystä Frontex (Euroopan unionin jäsenvaltioiden operatiivisesta ulkorajayhteistyöstä huolehtiva virasto), säädetään seuraavaa: ”Virasto voi tehdä yhteistyötä sellaisten kolmansien maiden viranomaisten kanssa, jotka ovat toimivaltaisia tämän asetuksen soveltamisalaan kuuluvissa asioissa, näiden viranomaisten kanssa sovittujen toimintamenettelyjen ja perustamissopimuksen asiaa koskevien määräysten mukaisesti.” Asetus (EU) 2016/1624 , jolla vuonna 2016 korvattiin neuvoston asetus (EY) N:o 2007/2004, sisälsi saman säännöksen, mutta tällä kertaa edellytettiin, että menettelyjen on oltava unionin oikeuden ja politiikan mukaisia. Kolmansien maiden rajavalvontaviranomaisten kanssa on tällä hetkellä voimassa 18 työjärjestelyä, jotka kahta lukuun ottamatta on laadittu neuvoston asetuksen (EY) N:o 2007/2004 mukaisesti.

2.Yhteistyö kolmansien maiden viranomaisten kanssa

Vuonna 2019 tuli voimaan asetus (EU) 2019/1896 , jota kutsutaan yleisesti eurooppalaisesta raja- ja merivartiostosta annetuksi asetukseksi, jäljempänä ’asetus’. Asetuksessa säädetään: ”Virasto voi tehdä yhteistyötä kolmansien maiden viranomaisten kanssa, jotka ovat toimivaltaisia tämän asetuksen soveltamisalaan kuuluvissa asioissa, siinä määrin kuin sen tehtävien hoitaminen tätä edellyttää.” Tehdessään yhteistyötä kolmansien maiden kanssa viraston on toimittava unionin ulkosuhdepolitiikan puitteissa, unionin edustustojen ja tarvittaessa yhteisen turvallisuus- ja puolustuspolitiikan alaisten missioiden ja operaatioiden tukemana ja koordinoiden toimintaa niiden kanssa. Asetuksessa virastoa kehotetaan toimimaan kolmansien maiden viranomaisten kanssa tehtyjen työjärjestelyjen puitteissa operatiivisen yhteistyön hallinnointiin liittyvissä asioissa. Työjärjestelyssä on täsmennettävä yhteistyön soveltamisala, luonne ja tarkoitus.

Ennen kuin virasto voi aloittaa viralliset neuvottelut työjärjestelystä, komission on hyväksyttävä se. Ennen kuin työjärjestely voidaan tehdä, viraston hallintoneuvoston on hyväksyttävä se. Ehdotukset hallintoneuvoston päätöksiksi työjärjestelyistä kolmansien maiden kanssa edellyttävät, että kyseisen kolmannen maan naapurijäsenvaltioita edustavat hallintoneuvoston jäsenet hyväksyvät ne äänestyksessä. Lisäksi viraston on täytynyt antaa Euroopan parlamentille ”yksityiskohtaisia tietoja työjärjestelyn osapuolista ja sen suunnitellusta sisällöstä”, ja sen on julkistettava työjärjestelyt omasta aloitteestaan.

3.Työjärjestelyn malli

Asetuksessa kehotetaan komissiota laatimaan työjärjestelyn malli kuultuaan virastoa, Euroopan unionin perusoikeusvirastoa, Euroopan tietosuojavaltuutettua ja muita asiaankuuluvia unionin elimiä, toimistoja tai virastoja. Kyseiseen malliin on sisällyttävä määräyksiä, jotka liittyvät perusoikeuksiin ja tietosuojatakeisiin.

Näin ollen malli sisältää seuraavat erityissäännökset:

-1 artiklassa määrätään työjärjestelyn soveltamisalasta, johon sisältyy operatiivisen yhteistyön asteittainen kehittäminen kohti kestävää operatiivista kumppanuutta yhdennetyn rajaturvallisuuden alalla.

-2 artiklassa kuvataan työjärjestelyn tarkoitus, joka on edistää yhdennetyn rajaturvallisuuden tehokasta täytäntöönpanoa, suojella ulkorajoja ja helpottaa palauttamisten täytäntöönpanoa.

-3 artiklassa säädetään osapuolten välisen operatiivisen yhteistyön monenlaisista mahdollisista yksityiskohtaisista säännöistä.

-4 artiklassa varmistetaan, että perusoikeuksia kunnioitetaan aina kokonaisvaltaisesti työjärjestelyn soveltamisen yhteydessä, ja määrätään, että viraston perusoikeusvastaava ja perusoikeusvalvojat takaavat tämän kunnioittamisen.

-5 artiklan mukaan osapuolet voivat vaihtaa, jakaa tai levittää tietoja Eurosurin puitteissa järjestelyyn liitettävien ehtojen mukaisesti.

-6 artiklassa säännellään arkaluonteisten turvallisuusluokittelemattomien tietojen vaihtoa ja estetään turvallisuusluokiteltujen tietojen vaihto ilman erillistä hallinnollista järjestelyä viraston ja kolmannen maan välillä.

-7 artikla sisältää määräykset järjestelyn mukaisesti saatujen tietojen edelleen välittämisestä ja asianmukaisesta luottamuksellisuudesta.

-8 artiklassa luetellaan henkilötietojen käsittelyä ja suojaamista koskevat säännöt.

-9 artiklassa määrätään, että kolmannen maan on ilmoitettava asianomaisille unionin elimille ennakoivasti, jos se saa tietoonsa väitteitä petoksesta, lahjonnasta tai muusta laittomasta toiminnasta, joka voi vaikuttaa Euroopan unionin etuihin.

-10 artiklan mukaan osapuolet voivat sopia yhteistyösuunnitelmista ja nimetä koordinaattoreita työjärjestelyn täytäntöönpanoa varten.